Michael Douglas
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Michael Douglas er en filmskuespiller og filmprodusent fra USA. Han er sønn av Kirk Douglas og har vunnet Oscar-prisen som beste produsent (One Flew over the Cuckoo's Nest) og som beste hovedrolle (Wall Street).
Han debuterte som skuespiller i 1969, men ble først lagt merke til i fjernsynsserien The Streets of San Francisco (1972–1977), hvor han spilte politietterforsker mot Karl Malden. Douglas var produsent for kinosuksessen One Flew over the Cuckoo's Nest (Gjøkeredet, 1975), men slo seg deretter gradvis frem som skuespiller. Han spilte hovedroller i thrillerne Coma (1978) og The China Syndrome (1979) før det store gjennombruddet kom med actionkomediene Romancing The Stone (Kampen om den grønne diamant, 1984) og The Jewel of the Nile (1985), hvor han spilte mot Kathleen Turner og Danny DeVito.Han hadde hovedrollen i musikalen A Chorus Line (1985), og fikk senere stor kinosuksess med Adrian Lynes Fatal Attraction (Farlig begjær, 1987), hvor han spilte mot en psykotisk Glenn Close, og i rollen som den sleipe aksjespekulanten Gordon Gekko i Oliver Stones Wall Street (1987, oppfølger: Wall Street: Money Never Sleeps, 2010).Douglas var også politiinspektøren i Paul Verhoevens Basic Instinct (1992) mot Sharon Stone, og har siden gjort varierte roller i Falling Down (1993), The Game (1997), Traffic (2000) og One Night at McCool's (2001), sistnevnte i regi av norske Harald Zwart. Etter roller i The In-Laws (2003) og Solitary Man (2009) portretterte Douglas Liberace i Steven Soderberghs Behind The Candelabra (2013).Han har vært gift med skuespillerinnen Catherine Zeta-Jones siden 2000. Les mer i Store norske leksikon Film i USA